KIRJALLINEN KYSYMYS E-2290/03

esittäjä(t): Alexander de Roo (Verts/ALE) komissiolle

(11. heinäkuuta 2003)

Aihe: Myrkkylaivojen vienti ja purkaminen

Eurooppalaiset omistajat vievät nykyisin myrkkylaivansa purettaviksi Aasian rannikoille (Intia, Bangladesh ja Pakistan). Tätä käytäntöä on muutettava kansainvälisten sääntöjen mukaiseksi.

Onko komissio tietoinen, että vaarallisia aineita viedään alusten mukana Aasiaan?

Baselin yleissopimuksessa säännellään vaarallisten jätteiden vientiä. Asbestin, PCB-öljyjen, raskaiden öljyjen ja TBT-maalien vientiä on säänneltävä Baselin yleissopimuksella. Yhtyykö komissio tähän tulkintaan? Onko komissio halukas edistämään kyseisen tulkinnan muuttamista Kansainvälisen merenkulkujärjestön (IMO) alaiseksi standardiksi?

Euroopan varustajat eivät vaikuta vapaaehtoisesti haluavan estää vaarallisten aineiden vientiä romutettavilla aluksilla. Onko komissio valmis tiedottamaan jäsenvaltioille ja eurooppalaisille laivanvarustajille, että Baselin yleissopimusta on noudatettava?

Margot Wallströmin komission puolesta antamayhteinen vastauskirjallisiin kysymyksiin E-2185/03 ja E-2290/03

(10. syyskuuta 2003)

Komissio on tietoinen ja hyvin huolestunut käynnissä olevasta ja lisääntyvästä vanhojen alusten viennistä Aasiaan sekä alusten purkuolosuhteista. Komissio on samaa mieltä siitä, että tällaisten alusten vientiin olisi sovellettava kansainvälisiä sääntöjä.

Mitä tulee yksirunkoisiin öljysäiliöaluksiin, komissio on jo ilmaissut aluepolitiikka-, liikenne- ja matkailuvaliokunnassa ehdotuksesta käydyn keskustelun aikana aikovansa tehdä selvityksen siitä, miten yksirunkoisten öljysäiliöalusten nopeutettu käytöstä poistaminen vaikuttaa alusten kierrätysteollisuuteen.

Kuten parlamentin jäsen kysymyksessään toteaa, Baselin yleissopimuksella säännellään vaarallisten jätteiden vientiä kansainvälisesti. Baselin yleissopimus, sellaisena kuin se on muutettuna, on saatettu yhteisön lainsäädäntöön jätteiden siirtoa koskevalla asetuksella (ETY) N:o 259/93(1). Tässä asetuksessa kielletään selkeästi vaarallisten jätteiden kuten asbestin, polykloorattuja bifenyylejä (PCB-yhdisteitä) sisältävien öljyjen, raskasöljyjen ja tributyylitinaa (TBT) sisältävien maalien vienti yhteisöstä maihin, jotka eivät kuulu taloudellisen yhteistyön ja kehityksen järjestöön OECD:hen.

Kansainvälisen merenkulkujärjestön yhteydessä yhteisö ja jäsenvaltiot ovat sitoutuneet viimeistelemään tätä kysymystä koskevat suuntaviivat, joissa otetaan täysimääräisesti huomioon yhteisön lainsäädäntö, Baselin yleissopimus ja siihen tehdyt muutokset sekä yleissopimukseen sisältyvät, alusten purkua koskevat suuntaviivat.

Kysymys on komission mielestä hyvin tärkeä, ja se pitää välttämättömänä sitä, että kaikki asianosaiset kunnioittavat ja vahvistavat Baselin yleissopimukseen ja jätteiden siirtoa koskevaan asetukseen (ETY) N:o 259/93 perustuvaa toimintakehystä. Komissio on kehottanut jäsenvaltioita asettamaan kysymyksen ensisijaisen tärkeäksi kansainvälisessä mielessä, käsittelemään kaikki kysymykseen liittyvät elementit koskivatpa ne ympäristöä, terveyttä tai turvallisuutta ja olivatpa ne luonteeltaan teknisiä tai oikeudellisia kattavalla tavalla ja varmistamaan, että Baselin yleissopimuksen ja jätteiden siirtoja koskevan asetuksen vaatimuksia noudatetaan.

Lisäksi yhteisö ja sen jäsenvaltiot ovat sitoutuneet sisällyttämään ympäristö-, terveys- ja turvallisuusnäkökohdat kehitysmaille myöntämäänsä tukeen. Tiedonvaihto, vastuun jakaminen ja kapasiteetin lisääminen ovat avainasemassa asianmukaisen jätehuollon varmistamisessa ja merenkulun turvallisuuden parantamisessa.

(1) Neuvoston asetus (ETY) N:o 259/93, annettu 1. helmikuuta 1993, Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta, EYVL L 30, 6.2.1993.